REGOLAMENT TA' IMPLIMENTAZZJONI TAL-KUMMISSJONI (UE) 2019/1587

tal-24 ta' Settembru 2019

li jipprojbixxi l-introduzzjoni tal-kampjuni ta' ċerti speċijiet tal-fawna u tal-flora selvaġġi fl-Unjoni skont ir-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (1), u b'mod partikulari l-Artikolu 4(6)(a) u (b) tiegħu,

Billi:

(1) L-għan tar-Regolament (KE) Nru 338/97 hu li jipproteġi l-ispeċijiet ta' fawna u ta' flora salvaġġi u li jiggarantixxi l-konservazzjoni tagħhom billi jirregola l-kummerċ fl-ispeċijiet tal-annimali u tal-pjanti mniżżlin fl-Annessi tiegħu. Il-Kummissjoni tista' timplimenta dak ir-Regolament billi tistabbilixxi restrizzjonijiet fuq l-introduzzjoni tal-kampjuni ta' ċerti speċijiet fl-Unjoni.

(2) F'Ottubru tal-2017, permezz tar-Regolament ta' Implimentazzjoni tal-Kummissjoni (UE) 2017/1915 (2), ġiet stabbilita l-lista li tapplika dal-ħin ta' speċijiet li ma jistgħux jiddaħħlu fl-Unjoni.

(3) Filwaqt li qies ir-rakkomandazzjonijiet rilevanti li l-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu għamel waqt id-69 u s-70 laqgħa tiegħu (3), u abbażi tar-rapporti li tħejjew għall-Grupp tal-UE tal-Analiżi Xjentifika (4), il-Grupp ikkonkluda li l-istatus ta' konservazzjoni ta' ċerti speċijiet oħrajn imniżżlin fl-Anness B tar-Regolament (KE) Nru 338/97 ikun ipperikolat sew jekk ma tiġix ipprojbita l-introduzzjoni tagħhom minn ċerti pajjiżi tal-oriġini (5). Għalhekk jenħtieġ li tiġi pprojbita l-introduzzjoni tal-kampjuni tal-ispeċijiet li ġejjin fl-Unjoni: — l-ispeċi Pericopsis elata mill-Kosta tal-Avorju; — l-ispeċi Prunus africana mill-Guinea Ekwatorjali.

(4) Filwaqt li jitqies ukoll il-fatt li s-Sudan t'Isfel infired minn mas-Sudan fid-9 ta' Lulju 2011 u li fl-14 ta' Lulju 2011 ġie aċċettat bħala Stat Membru ġdid tal-Assemblea Ġenerali tan-Nazzjonijiet Uniti, sabiex jinżammu d-dispożizzjonijiet li kienu diġà fis-seħħ għall-Istat predeċessur, jenħtieġ li tiġi pprojbita wkoll l-introduzzjoni tal-kampjuni tal-ispeċijiet li ġejjin fl-Unjoni: — l-ispeċi Torgos tracheliotus mis-Sudan t'Isfel.

(5) Filwaqt li qies ir-rakkomandazzjonijiet l-oħrajn li l-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu għamel waqt id-69 u s-70 laqgħa tiegħu, kif ukoll abbażi tar-rapporti li tħejjew għall-Grupp tal-Analiżi Xjentifika (6), il-Grupp ikkonkluda wkoll li ma għadx hemm bżonn li tibqa' pprojbita l-introduzzjoni tal-kampjuni tal-ispeċijiet li ġejjin fl-Unjoni: — l-ispeċijiet Hippopotamus amphibius, Stangeriaceae spp. u Zamiaceae spp. mill-Mozambique; — l-ispeċijiet Balearica regulorum u Agapornis fischeri mit-Tanzanija; — l-ispeċi Poicephalus fuscicollis mill-Mali; — l-ispeċijiet Phelsuma breviceps u Phelsuma standingi minn Madagascar; — l-ispeċijiet Naja atra, Naja kaouthia, Naja siamensis, Cuora galbinifrons, Heosemys annandalii u Heosemys grandis mil-Laos; — l-ispeċi Stigmochelys pardalis mir-Repubblika Demokratika tal-Kongo; — l-ispeċi Hippocampus kuda mill-Vjetnam; — l-ispeċi Pandinus roeseli (7) mill-Benin, mill-Ghana u mit-Togo; — l-ispeċijiet Acanthastrea hemprichii, Favites halicora u Platygyra sinensis minn Tonga.

(6) Barra minn hekk, il-Grupp tal-Analiżi Xjentifika kkonkluda li, abbażi tal-iktar tagħrif riċenti disponibbli dwar in-nomenklatura, jenħtieġ li isem l-ispeċi Ovis vignei bochariensis jinbidel għal Ovis aries cycloceros. Din il-bidla fin-nomenklatura ma taffettwax il-kamp ta' applikazzjoni tas-sospensjoni li diġà hija fis-seħħ.

(7) Fl-aħħar nett, il-Grupp tal-Analiżi Xjentifika kkonkluda li, abbażi tal-iktar tagħrif riċenti disponibbli, jenħtieġ li l-projbizzjoni fuq l-introduzzjoni tal-kampjuni tal-ispeċijiet tal-familja Cycadaceae mill-Mozambique fl-Unjoni tinbidel sabiex tkun tirreferi biss għall-kampjuni tal-ispeċi Cycas thouarsii minn dik il-familja.

(8) Filwaqt li jitqiesu l-konklużjonijiet tal-Grupp tal-Analiżi Xjentifika u, fil-każ tal-kombinazzjonijiet tal-ispeċijiet u tal-pajjiżi msemmijin fil-punt (3) ta' hawn fuq, wara konsultazzjonijiet mal-pajjiżi tal-oriġini kkonċernati fil-kuntest tal-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu, jenħtieġ li tiġi aġġornata l-lista tal-ispeċijiet li ma jistgħux jiddaħħlu fl-Unjoni u li jiġi sostitwit ir-Regolament ta' Implimentazzjoni (UE) 2017/1915 għal raġunijiet ta' ċarezza.

(9) Il-miżuri previsti f'dan ir-Regolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi stabbilit skont l-Artikolu 18 tar-Regolament,

ADOTTAT DAN IR-REGOLAMENT:

Artikolu 1 Huwa pprojbit li fl-Unjoni jiddaħħlu kampjuni tal-ispeċijiet tal-fawna u tal-flora selvaġġi mniżżlin fl-Anness ta' dan ir-Regolament mill-pajjiżi tal-oriġini indikati fih.

Artikolu 2 Ir-Regolament ta' Implimentazzjoni (UE) 2017/1915 jitħassar. Ir-referenzi għar-Regolament ta' Implimentazzjoni mħassar għandhom jitqiesu bħala referenzi għal dan ir-Regolament.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-24 ta' Settembru 2019. Għall-Kummissjoni Il-President Jean-Claude JUNCKER

(1) ĠU L 61, 3.3.1997, p. 1.

(2) Ir-Regolament ta' Implimentazzjoni tal-Kummissjoni (UE) 2017/1915 tad-19 ta' Ottubru 2017 li jipprojbixxi l-introduzzjoni fl-Unjoni ta' kampjuni ta' ċerti speċijiet ta' fawna u flora selvaġġi (ĠU L 271, 20.10.2017, p. 7).

(3) Ir-Rakkomandazzjonijiet tal-Kumitat Permanenti dwar l-implimentazzjoni tar-riżoluzzjoni tal-konferenza 12.8 (ir-reviżjoni tal-CoP17) dwar ir-reviżjoni tal-kummerċ sinifikanti fl-ispeċijiet imniżżlin fl-Appendiċi II imsejħin “Implementation of Resolution Conf. 12.8 (Rev. CoP17) on Review of Significant Trade in specimens of Appendix-II species – Recommendations of the Standing Committee”, li ġew ippubblikati f'Ġinevra fis-6 ta' Mejju 2019 u li jinsabu hawnhekk: https://cites.org/sites/default/files/notif/E-Notif-2019-027.pdf.

(4) Ir-rapport tekniku nru 79/4/2/1 ta' Mejju tal-2017 dwar l-emendi fl-opinjonijiet tal-Grupp tal-Analiżi Xjentifika, li jinkludi ħarsa ġenerali lejn l-opinjonijiet dwar l-ispeċijiet imniżżlin fl-Anness A li jiġu mis-salvaġġ u lejn l-opinjonijiet għall-pajjiżi jew it-territorji ta' qabel msejjaħ “Technical Report No. 79/4/2/1 of May 2017 on the Amendments to SRG opinions: Including an overview of opinions for wildsourced Annex A species and opinions for former countries/territories”; ir-rapport tekniku nru 80/4/2/2 ta' Awwissu tal-2017 dwar ir-reviżjoni tas-sottospeċi Ovis imniżżla fil-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu fl-Użbekistan: l-evalwazzjoni tas-sospensjoni tal-importazzjoni tas-sottospeċi Ovis vignei bochariensis fl-UE msejjaħ “Technical Report No. 80/4/2/2 of August 2017 on the Review of CITES-listed Ovis subspecies in Uzbekistan: evaluating the EU import suspension for Ovis vignei bochariensis”; ir-rapport tekniku nru 82/4/2/2 ta' Jannar tal-2018 dwar it-tqabbil tad-deċiżjonijiet tal-UE mad-deċiżjonijiet li ttieħdu waqt id-69 laqgħa tal-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu, fil-kuntest tar-reviżjoni tal-kummerċ sinifikanti msejjaħ “Technical Report No. 82/4/2/2 of January 2018 on the Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade”; u r-rapport tekniku nru 85/4/2/3 ta' Novembru tal-2018 dwar it-tqabbil tad-deċiżjonijiet tal-UE mad-deċiżjonijiet li ttieħdu waqt is-70 laqgħa tal-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu msejjaħ “Technical Report No. 85/4/2/3 of November 2018 on the Comparison of EU decisions and decisions formed at the 70th meeting of the CITES Standing Committee”.

(5) Is-sommarji tal-laqgħat tal-Grupp tal-Analiżi Xjentifika jinsabu hawnhekk: https://circabc.europa.eu/faces/jsp/extension/wai/navigation/container.jsp.

(6) Ir-rapport tekniku nru 82/4/2/2 ta' Jannar tal-2018 dwar it-tqabbil tad-deċiżjonijiet tal-UE mad-deċiżjonijiet li ttieħdu waqt id-69 laqgħa tal-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu, fil-kuntest tar-reviżjoni tal-kummerċ sinifikanti msejjaħ “Technical Report No. 82/4/2/2 of January 2018 on the Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade” u r-rapport tekniku nru 85/4/2/3 ta' Novembru tal-2018 dwar it-tqabbil tad-deċiżjonijiet tal-UE mad-deċiżjonijiet li ttieħdu waqt is-70 laqgħa tal-Kumitat Permanenti tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu msejjaħ “Technical Report No. 85/4/2/3 of November 2018 on the Comparison of EU decisions and decisions formed at the 70th meeting of the CITES Standing Committee”.

(7) Is-sospensjoni oriġinali kienet għall-ispeċi Pandinus imperator, iżda fl-2017 l-ispeċi Pandinus roeseli nfirdet minn magħha wara bidliet fit-tassonomija li ġew adottati waqt is-17-il laqgħa tal-Konferenza tal-Partijiet tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu.